अक्सर ऐसी खबरें आती हैं कि बॉलीवुड के इस सितारे ने किसी की मदद की या किसी के इलाज का खर्चा उठाया हो। कुछ वक्त पहले बॉलीवुड एक्टर सुशांत सिंह राजपूत ने एक बच्चे की मदद की थी। सुशांत सोशल मीडिया पर मदद की गुहार लगाने वालों के लिए भी हाथ बढ़ा चुके हैं। अक्षय कुमार, सलमान खान ने भी कई बार लोगों की मदद की है। अब हाल ही में रिलीज हुई फिल्म कलंक के अभिनेता वरुण धवन ने भी इंसानियत की अनोखी मिसाल पेश की है।
वरुण धवन ने हाल ही में एक घायल डांसर के इलाज के लिए पांच लाख रुपये की मदद की है। मुरादाबाद, यूपी के रहने वाले डांसर ईशान डांस प्रैक्टिस के दौरान घायल हो गए थे। इस दौरान उनकी गले की हड्डी में फ्रैक्चर हो गया था। इसकी जानकारी उन्हें जाने माने डांसर कार्तिक राजा के इंस्टाग्राम अकाउंट से हुई।
कार्तिक राजा ने अपने इंस्टाग्राम अकाउंट पर ईशान की फोटो पोस्ट कर मदद करने की अपील की थी। उसके बाद वरुण धवन ने राजा को मैसेज किया- "Bro, who is this boy? How can I help him? Please tell me. Please call me."
इसके बाद कार्तिक से बात कर वरुण धवन ने ईशान की पांच लाख रुपये की मदद की है। यह राशि उसके इलाज में लगाई जाएगी। वरुण धवन से मिली मदद की जानकारी राजा ने इंस्टाग्राम पर शेयर की है। वर्कफ्रंट की बात करें, तो वरुण धवन सलमान खान की फिल्म भारत में स्पेशल अपीयरेंस करते नजर आएंगे। इस फिल्म में वह धीरूभाई अंबानी के रोल में होंगे। वहीं इसके बाद वह रेमो डिसूजा की फिल्म Street Dancer में नजर आएंगे।